b"\n_START_ARTICLE_\nFilikudis\n_START_PARAGRAPH_\nFilikudis (it. Filicudi) \xe2\x80\x93 viena i\xc5\xa1 a\xc5\xa1tuoni\xc5\xb3 Lipario sal\xc5\xb3 (Vidur\xc5\xbeemio j\xc5\xabra), priklausan\xc4\x8di\xc5\xb3 Italijai ir esan\xc4\x8di\xc5\xb3 20-30 myli\xc5\xb3 \xc4\xaf \xc5\xa1iaur\xc4\x99 nuo Sicilijos. Sala yra Lipario komunos frakcija (frazione)._NEWLINE_Salos plotas yra 9,5 km\xc2\xb2. Saloje yra keli ma\xc5\xbei kaimai (pvz., Pecorini Mare ir Valdichiesa). Saloje galima auginti vynuoges, alyvmed\xc5\xbeius, javus, dar\xc5\xbeoves. 1997 m. trys ketvirtadaliai (7 km\xc2\xb2) buvo paskelbti rezervatu._NEWLINE_Auk\xc5\xa1\xc4\x8diausias salos ta\xc5\xa1kas yra Monte Fossa Felci (774 m). Kitos vir\xc5\xa1\xc5\xabn\xc4\x97s yra Monte Montagnola (349 m) ir Monte Terrione (278 m). Ky\xc5\xa1ulyje Capo Graziano yra bronzos am\xc5\xbeiaus kaimo (datuojamo VIII a. pr. m. e.) liku\xc4\x8diai. Prie kranto i\xc5\xa1 j\xc5\xabros styro vulkanin\xc4\x97s kilm\xc4\x97s pir\xc5\xa1to pavidalo uola La Canna (auk\xc5\xa1tis 74 m)._NEWLINE_Dabartinis salos pavadinimas it. Filicudi yra pakit\xc4\x99s senovinis graiki\xc5\xa1kas salos pavadinimas gr. Phoenicusa 'Finikie\xc4\x8di\xc5\xb3 sala'._NEWLINE_Filikudis kaip ir kitos Lipar\xc5\xb3 salos buvo apgyvendintos dar neolito laikais (apie 3 t\xc5\xabkst. m.pr.m.e). Po to sala ilgai buvo negyvenama, kol j\xc4\x85 v\xc4\x97l kolonizavo graikai. Saloje yra rom\xc4\x97n\xc5\xb3 ir bizantie\xc4\x8di\xc5\xb3 veiklos liku\xc4\x8di\xc5\xb3."